b"\n_START_ARTICLE_\nVilamar\xc3\xad\n_START_SECTION_\nHist\xc3\xb2ria\n_START_PARAGRAPH_\nL'any 1098, consta que els germans Pere i Adalbert Bernat de Vilamar\xc3\xad donaren una terra de la parr\xc3\xb2quia de Sant Gen\xc3\xads d'Orriols a la can\xc3\xb2nica de Girona. Se suposa que el llinatge medieval dels Vilamar\xc3\xad tingu\xc3\xa9 l'arrel al poble del mateix nom.  El 1193, un Ramon Guillem de Vilamar\xc3\xad es troba entre els signants del document d'empenyorament de dues vinyes a favor de l'esgl\xc3\xa9sia de Santa Maria d'Olives, amb el consentiment del seu senyor, Ramon de Sant Esteve que tenia drets feudals sobre Vilamar\xc3\xad._NEWLINE_Pel que fa al ve\xc3\xafnat de Ju\xc3\xafgues, l'alou de \xc2\xabJudaicas\xc2\xbb fou adquirit al voltant de l'any 888 pel comte Del\xc3\xa0 per traslladar les 25 fam\xc3\xadlies jueves establertes en aquest lloc a la ciutat de Girona. Segurament s'intentava vitalitzar l'activitat artesana i comercial de la ciutat. Del\xc3\xa0, que governava associat amb el seu germ\xc3\xa0 Sunyer, actuava com a comte de Girona. Del\xc3\xa0 i la seva esposa Qu\xc3\xadxol llegaren l'alou de Ju\xc3\xafgues a llur filla Virg\xc3\xadlia, que l'any 941 va fer-ne donaci\xc3\xb3 a la seva germana Ranl\xc3\xb3, que esdevindria abadessa del monestir de Sant Joan de les Abadesses. L'any 957, Ranl\xc3\xb3 va donar la possessi\xc3\xb3 de \xc2\xabJudaicas\xc2\xbb al monestir de Ripoll. L'any 983 hi hagu\xc3\xa9 un judici pels drets sobre una part d'aquesta propietat entre l'abadia de Ripoll i els habitants de l'indret, 25 caps de casa encap\xc3\xa7alats per Gistrimi, provinents del repoblament ordenat pel comte Del\xc3\xa0, despr\xc3\xa9s del trasllat dels jueus a Girona. Probablement, els monjos de Ripoll degueren fundar-hi l'esgl\xc3\xa9sia.\xc2\xa0"